Page:Ludus Coventriae (1841).djvu/276

 ''Here the iiij. ceteseynys makyn hem redy for to mete with oure Lord, goyng barfot and barelegged, and in here shyrtes, savyng thei xal have here gownys cast abouth them; and qwan thei seen oure Lord, thei xal sprede ther clothis beforn hym, and he xal lyth and go ther upon, and thei xal falle downe upon ther knes alle at onys, the fyrst thus seyng,''

Primus cives. Now blyssyd he be that in oure Lordys name,  To us in any wyse wole resorte, And we beleve veryly that thou dost the same,   For be thi mercy xal spryng mannys comforte. Here Cryst passyth forth, ther metyth with hym a serteyn of chylderyn with flowres, and cast beforn hym, and they synggyn "Gloria Laus," and beforn on seyth,

Thow sone of Davyd, thou be oure supporte, At oure last day whan we xal dye, Wherefore we alle at onys to the exorte, Cryeng mercy! mercy! mercye!

Jhesu. ffrendys, beholde the tyme of mercy; The wiche is come now, withowtyn dowth; Mannys sowle in blysse now xal edyfy, And the prynce of the werd is cast owth. As I have prechyd in placys abowth, And shewyd experyence to man and wyf, Into this werd Goddys sone hath sowth ffor veray love man to revyfe.

The trewthe of trew this xal now be tryede, And a perfith of corde betwyx God and man, Wiche trewthe xal nevyr be dyvide, Confusyon onto the fynd Sathan!